31994D0274
L 117/40
JURNALUL OFÍCIAL AL UNIUNII EUROPENE
DECIZIA COMISIEI
din 18 aprilie 1994
de stabilire a sistemului de identificare a câinilor și pisicilor introduși pe piața în Regatul Unit și Irlanda și care nu sunt originari din aceste țări
(94/274/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 92/65/CEE a Consiliului din 13 iulie 1992 de definire a cerințelor de sănătate animală care reglementează schimburile și importurile în Comunitate de animale, material seminal, ovule și embrioni care nu se supun, în ceea ce privește cerințelor de sănătate animală, reglementărilor comunitare speciale prevăzute în anexa A punctul I la Directiva 90/425/CEE (1), în special articolul 10 alineatul (3) litera (a) punctul (iii),
întrucât este necesar să se stabilească un sistem de identificare a câinilor și pisicilor introduși pe piața în Regatul Unit și Irlanda și care nu sunt originari din aceste țări;
întrucât tehnologia de identificare electronică a câinilor și pisicilor constituie un sistem ieftin, antifraudă și relativ nedureros; întrucât, în aceste condiții, este potrivit să se utilizeze un sistem electronic de identificare a câinilor și pisicilor;
întrucât, datorită numărului mare de sisteme electronice utilizate, proprietarului sau comerciantului îi revine responsabilitatea de a demonstra medicilor veterinari oficiali că pisica sau câinele este identificat în mod corect;
întrucât, ca o măsură intermediară, în așteptarea elaborării unui standard internațional, este potrivit să se prevadă că sistemele electronice utilizate sunt cele utilizate în statele membre în care își au originea animalele; întrucât această situație va fi revizuită în lumina progresului privind armonizarea unui standard de identificare electronică a câinilor și pisicilor;
întrucât prezenta decizie nu aduce atingere nici unei decizii viitoare cu privire la circulația animalelor de companie în cadrul Comunității, deoarece problemele ridicate de identificarea animalelor de companie sunt de natură diferită;
întrucât măsurile prevăzute în prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
Metoda de identificare utilizată pentru câinii și pisicile introduși pe piața în Regatul Unit și Irlanda și care nu sunt originari din aceste țări trebuie să fie un sistem electronic.
Articolul 2
(1) Sistemul electronic menționat la articolul 1 trebuie să includă un repertor de impulsuri implantabil și trebuie să fie unul dintre cele utilizate în statele membre de origine a câinilor și pisicilor.
(2) Statele membre informează Comisia și celelalte state membre despre sistemele electronice de identificare a câinilor și pisicilor care se utilizează pe teritoriul lor.
(3) Proprietarului sau comerciantului îi revine responsabilitatea de a demonstra medicului veterinar oficial că pisica sau câinele este identificat în mod corect.
Articolul 3
Prezenta decizie se adresează statelor membre.
Adoptată la Bruxelles, 18 aprilie 1994.